11-jarige doodgeskiet, pa ernstig beseerArgieffoto (Foto: Marcus Trapp/Pixabay) ŉ 11-jarige seun is Vrydagaand doodgeskiet en sy pa ernstig beseer by hul huis in Batho, Bloemfontein. Werner Vermaak, woordvoerder van ER24, het gesê paramedici is omstreeks 22:00 na die Batho-polisiestasie ontbied waar ŉ man met ŉ skietwond in sy maag opgedaag het. “Hy is op die toneel behandel en na ŉ hospitaal geneem. Sy vrou het gesê ŉ man het by hul huis opgedaag en op hulle losgebrand. Sy het gesê hul 11-jarige seun is dood by die huis.” ER24 het ŉ ambulans na die huis gestuur waar hulle op die 11-jarige seun se liggaam afgekom het. Hy het ŉ skietwond in sy bors gehad. Plaaslike owerhede stel ondersoek in.